חוק יום השחרור וההצלה מגרמניה הנאצית, התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2717, עמ' 660, 2018-05-13T00:00:00+03:00
חוק יום השחרור וההצלה מגרמניה הנאצית נחקק במטרה לקבוע יום שנתי לציון שחרורו של העם היהודי מידי הצורר הנאצי בעקבות כניעת גרמניה הנאצית. לפי החוק, מדי שנה ביום כ"ו באייר יקוים יום לציון השחרור מגרמניה הנאצית. יום השחרור יצוין ברחבת הכותל המערבי בטקס אזכרה ותפילה לזכר הלוחמים היהודים שלחמו בנאצים, בצבאות בעלות הברית או בשורות הפרטיזנים ולוחמי הגטאות והודיה על שחרורו של העם היהודי מידי הצורר הנאצי. המשרד לשירותי דת מופקד על עריכת הטקס. חוק זה, אינו גורע מהוראות חוק יום הניצחון על גרמניה הנאצית, התשע"ז-2017, לפיו מדי שנה ביום 9 במאי מקוים יום לציון ניצחון בעלות הברית על גרמניה הנאצית במחנות צה"ל ובבתי הספר, בישיבה ממלכתית של הכנסת, בטקס מרכזי לפי החלטת ממשלה ובתהלוכת ניצחון ממלכתית בירושלים.